Electric Express-‘boewe’ op heterdaad betrapDie Johannesburgse metropolisie het Woensdag ŉ vermeende rower geskiet en gewond terwyl hy en sy medepligtiges glo besig was om ŉ winkel te beroof. Hoofsupt. Wayne Minnaar, die woordvoerder van die metropolisie, het gesê die verdagte en drie ander gewapende mans het omstreeks 08:00 op die Electric Express-winkel op die hoek van Fox- en Delversstraat toegeslaan. “ŉ Metropolisiebeampte het op die mans afgekom terwyl hulle besig was om televisies en radio’s in ŉ voertuig in te laai,” het Minnaar gesê. “Die verdagte is in sy been geskiet toe hy gepoog het om te vlug. Hy en ŉ ander verdagte is aangekeer. Twee van die verdagtes kon egter daarin slaag om te ontsnap.” Die twee mans is by die Johannesburg-sentraal-polisiestasie aangekla van gewapende roof. Die polisie is nog op soek na die ander twee verdagtes.